सैफ अली खान के सिने कैरियर में वर्ष 1994 अहम साबित हुआ। इसी वर्ष उनकी ये दिल्लगी और मै खिलाड़ी तू अनाड़ी जैसी फिल्में प्रदर्शित हुई। दोनों फिल्मों में उनकी जोडी अभिनेता अक्षय कुमार के साथ काफी सराही गयी । खास तौर पर फिल्म ‘मैं खिलाडी तू अनाड़ी’ में अक्षय और सैफ ने अपनी जोडी के जरिये दर्शको का भरपूर मनोरंजन किया। इस फिल्म में उन पर फिल्माया यह गीत ” मैं खिलाड़ी तू अनाड़ी ” दर्शकों के बीच काफी लोकप्रिय हुआ था।वर्ष 1995 से 1998 तक का वक्त सैफ के सिने कैरियर के लिये बुरा साबित हुआ। इस दौरान उनकी यार गद्दार , आओ प्यार करे , दिल तेरा दीवाना , बंबई का बाबू ,एक था राजा ,तू चोर मैं सिपाही ,हमेशा , उड़ान , कीमत जैसी कई फिल्में बॉक्स आफिस पर असफल हो गयी, हालांकि इम्तिहान और सुरक्षा जैसी फिल्मों ने टिकट खिड़की पर औसत व्यापार किया। इनसे सैफ को कुछ खास फायदा नही मिला।